ประกาศกรมการขนส่งทางบก เรื่อง การกำหนดเกณฑ์กำลังของเครื่องกำเนิดพลังงานของรถ ที่ใช้ในการขนส่งสำหรับการให้ความเห็นชอบแบบคัสซีรถ

ประกาศกรมการขนส่งทางบก
ประกาศกรมการขนส่งทางบก
เรื่อง
การกำหนดเกณฑ์กำลังของเครื่องกำเนิดพลังงานของรถ
ที่ใช้ในการขนส่งสำหรับการให้ความเห็นชอบแบบคัสซีรถ[๑]
 

เพื่อให้การกำหนดเกณฑ์กำลังของเครื่องกำเนิดพลังงานเป็นไปด้วยความเหมาะสม
และให้รถที่ใช้ในการขนส่งสามารถขับเคลื่อนรถในขณะที่มีน้ำหนักเต็มอัตราบรรทุกในสภาพใช้งานตามปกติได้อย่างปลอดภัย
ตลอดจนเพื่อให้เกณฑ์กำลังของเครื่องกำเนิดพลังงานเป็นมาตรฐานเดียวกันและสอดคล้องกับมาตรฐานสากล
อาศัยอำนาจตามความในข้อ ๑ (๑) และข้อ ๑๕ (๑) ของกฎกระทรวง ฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกเห็นสมควรกำหนดเกณฑ์กำลังของเครื่องกำเนิดพลังงานของรถที่ใช้ในการขนส่งสำหรับการให้ความเห็นชอบแบบคัสซีรถไว้
ดังต่อไปนี้

ข้อ
๑ ให้ยกเลิกประกาศกรมการขนส่งทางบก
เรื่อง การให้ความเห็นชอบกำลังเครื่องยนต์สำหรับรถบรรทุกและรถโดยสาร ลงวันที่ ๑๐
กุมภาพันธ์ พ.ศ. ๒๕๔๒

ข้อ
๒ ในประกาศนี้
รถ หมายความว่า รถที่ใช้ในการขนส่งผู้โดยสาร และรถที่ใช้ในการขนส่งสัตว์หรือสิ่งของตามกฎหมายว่าด้วยการขนส่งทางบก
น้ำหนักรวมสูงสุด หมายความว่า
น้ำหนักรถรวมน้ำหนักบรรทุก (GROSS VEHICLE WEIGHT) สำหรับรถที่ไม่มีการต่อพ่วง
หรือน้ำหนักรถรวมน้ำหนักบรรทุกของรถลากจูงและรถพ่วงรวมกัน
หรือน้ำหนักรถรวมน้ำหนักบรรทุกของรถลากจูงและน้ำหนักลงเพลาของรถกึ่งพ่วงรวมกัน (GROSS COMBINATION WEIGHT) สำหรับรถที่มีการต่อพ่วง
โดยมีหน่วยเป็นตัน
กิโลวัตต์ (kilowatt ; kW) หมายความว่า
หน่วยวัดกำลังของเครื่องกำเนิดพลังงานซึ่งวัดตามข้อกำหนดของคณะกรรมาธิการเศรษฐกิจยุโรปแห่งสหประชาชาติ
(UNITED NATIONS ECONOMIC COMMISSION FOR EUROPE ; UNECE) ข้อที่ ๘๕
ว่าด้วยเรื่องการวัดกำลังสุทธิ (NET POWER) ของ เครื่องกำเนิดพลังงานที่ใช้ในการขับเคลื่อน หรือตามข้อกำหนดของประชาคมเศรษฐกิจยุโรป
(EUROPEAN ECONOMICS COMMISSION ; EEC) (DIRECTIVE ๘๐/๑๒๖๙/EEC;ENGINE POWER OF MOTER VEHICLE)

ข้อ
๓
เกณฑ์กำลังของเครื่องกำเนิดพลังงานที่ใช้ในการขับเคลื่อนรถ
จะต้องมีอัตรากำลัง (POWER RATIO) ขั้นต่ำไม่น้อยกว่า ๕ กิโลวัตต์ต่อตันของน้ำหนักรวมสูงสุด
ในกรณีหน่วยวัดเป็นหน่วยอื่นการแปลงค่าหน่วยกำลังม้าระบบเมตริก
(PFERDESTARKE ; PS) หรือกำลังม้าระบบอังกฤษ
(HORSEPOWER ; HP) เป็นกิโลวัตต์ ให้ใช้ค่าในการแปลงค่า ๑.๓๕๙๖PS = ๑kW หรือ ๑.๓๔๑HP = ๑kW

ข้อ
๔ ผู้ประสงค์จะยื่นขอรับความเห็นชอบแบบคัสซีรถ
ต้องยื่นรายละเอียดของเครื่องยนต์และรายงานการทดสอบตามข้อกำหนดของคณะกรรมาธิการเศรษฐกิจยุโรปแห่งสหประชาชาติ
หรือตามข้อกำหนดของประชาคมเศรษฐกิจยุโรป พร้อมชื่อและที่อยู่ของหน่วยงานที่ทำการทดสอบเพื่อประกอบการพิจารณาให้ความเห็นชอบ

ข้อ
๕ ประกาศนี้มิให้ใช้บังคับกับรถ
ดังต่อไปนี้
(๑)
รถที่จดทะเบียนไว้แล้วก่อนวันที่ประกาศนี้ใช้บังคับ รวมทั้งรถที่ได้แจ้งเลิกใช้และนำมาจดทะเบียนเพื่อใช้รถนั้นอีกครั้งและมีการเปลี่ยนแปลงเครื่องกำเนิดพลังงานภายหลังวันที่ประกาศนี้ใช้บังคับ
(๒)
รถที่ได้ยื่นขอรับความเห็นชอบแบบคัสซีรถไว้ก่อนวันที่ประกาศนี้ใช้บังคับ

ข้อ
๖ ประกาศนี้ใช้บังคับตั้งแต่วันที่ ๑
มกราคม พ.ศ. ๒๕๕๓ เป็นต้นไป


ประกาศ ณ วันที่ ๑๓
กันยายน พ.ศ. ๒๕๔๙
ปิยะพันธ์ จัมปาสุต
อธิบดีกรมการขนส่งทางบก






นันทนา/ผู้จัดทำ
๖ ตุลาคม ๒๕๔๙

โชติกานต์/ปรับปรุง
๒๙ มิถุนายน ๒๕๕๘










[๑] ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๒๓/๒๙ กันยายน ๒๕๔๙